Migračné informačné centrum IOM (MIC) spustilo užitočnú webovú aplikáciu VISA CHECK pre cudzincov z ktorejkoľvek krajiny sveta, ktorí chcú prísť na Slovensko a potrebujú vedieť, či potrebujú víza na vstup do SR. V aplikácii si tiež môžete zistiť, aký typ pobytu potrebujete na štúdium, prácu či podnikanie na Slovensku.
Za prvé tri mesiace od spustenia aplikácia zodpovedala na takmer 400 žiadostí o informácie o vstupe do SR zo 75 krajín.
Migračné informačné centrum IOM (MIC) pripravilo sériu podujatí Welcoming Slovakia, na ktorých cudzinci získavajú praktické a užitočné informácie o živote na Slovensku. Prebieha tu tiež vzájomné spoznávanie, zdieľanie informácií a kultúrna výmena medzi komunitami cudzincov a slovenskou verejnosťou, ktoré sa na podujatiach stretávajú.
Zaujímavým hosťom diskusného večera EMN Utečenecký tábor – môj domov bol Kilian Kleinschmidt, ktorý v rokoch 2013 – 2014 riadil utečenecký tábor Za'atari pod správou UNHCR v Jordánsku. Na podujatí 4. júla 2017 v Kine Lumière v Bratislave predstavil inovatívne myšlienky, o. i. že by sme o utečeneckých táboroch mali začať rozmýšľať ako o budúcich mestách.
Vzdelávací seminár EMN o migrácii bol venovaný téme Napĺňanie potrieb nútených migrantov v 21. storočí. Vyše 60 jeho účastníkov si od 3. do 5. júla 2017 v Bratislave mohlo vypočuť a diskutovať so 17 odborníkmi z medzinárodných organizácií, inštitúcií a mimovládnych organizácií.
IOM aktívne poskytovala poradenstvo 1 607 klientom a služby ďalším cudzincom pri ich integrácii na Slovensku, asistovala 26 migrantom pri návrate zo Slovenska domov, zabezpečovala prípravu a transfer 40 utečencov pri ich presídlení cez Slovensko do USA a Švédska a uskutočnila konferenciu a ďalšie aktivity v koordinovaní aktivít Európskej migračnej siete (EMN) na Slovensku.
Štúdia Európskej migračnej siete (EMN) sa zaoberá legislatívnym rámcom, ktorý upravuje možnosti zmeny pobytového statusu štátnych príslušníkov tretích krajín z územia SR. Nájdete v nej aj rozsah práv, ktoré žiadateľ získa pri zmene pobytu v porovnaní s prvou žiadosťou.
Štúdiu zostavila Medzinárodná organizácia pre migráciu (IOM) Slovensko, ktorá je koordinátorom Národného kontaktného bodu EMN v Slovenskej republike (SR).
Poznatky a skúsenosti o integrácii utečencov priniesli 23. marca 2017 do Bratislavy odborníci z Českej republiky, Nemecka, Rakúska, Slovenska, Švédska a Európskej komisie na konferenciu Úloha samospráv v integrácii utečencov, ktorú uskutočnila Medzinárodná organizácia pre migráciu (IOM) ako koordinátor Národného kontaktného bodu Európskej migračnej siete (EMN) v SR.
IOM Holandsko spustilo digitálnu platformu www.FromSkills2Work.eu, ktorá pomôže zamestnávateľom, migrantom a pomáhajúcim inštitúciám zlepšiť prístup cudzincov s udelenou medzinárodnou ochranou na trh práce v Holandsku, na Slovensku a v ďalších siedmich členských krajinách EÚ: v Belgicku, Maďarsku, Írsku, Taliansku, Slovinsku, Španielsku a vo Veľkej Británii.
Prinášame vám najnovšie zaujímavosti o aktivitách a službách IOM na Slovensku – prečítajte si najnovšie číslo Newslettra IOM na Slovensku: http://eepurl.com/cHB8YX.
Ak chcete dostávať newslettre IOM priamo do svojej e-mailovej schránky, prihlásiť sa môžete tu: https://iom.sk/sk/publikacie/odoberat-newsletter-iom-v-sr.html.
Medzinárodná organizácia pre migráciu (IOM) na Slovensku ponúka vzdelávacie materiály pre učiteľov, preventistov, lektorov a ďalší odborníkov, ktorí pracujú s mladými ľuďmi alebo prichádzajú do kontaktu s potenciálnymi obeťami obchodovania s ľuďmi.